No am gliche Obe nachem Agua Azul  beni de weder elei wiiters is guet 2h entfaernte Villahermosa. Die Stadt het i de 70er en riese Boom erlaebt wo Erdoel gfonde worde esch. Entspraechend esch de im Oebermuet au so rechtig klotzet worde met topmoderne Bankgebauede ond riisige Parks. Villahermosa esch ofenes Sompfgebiet ufeboue, dorom hets au oeberall chliini Seeli ond Toempel. Eigentli es schoens Staedtli, aber ebe keis typisch Toureschteziil. Ich be de au e zemmlechi Attraktion gsi als Wiishuut, ich ha mech no saelte so beobachtet gfuehlt :-)    Villahermosa esch au gliichzytig d'Heimat vo de Olmeke. Sie send die erschti indianischi Hochkultur in Mexiko gsi. Ene esch de au liecht osserhalb vo Villahermosa en Park gwidmet worde. D'Olmeke haend riesigi Steichoepf baschtlet wo bes zo 60t schwer gsi send. Natuerli haends foer das ned Cheslige vo vor Ort gnoh, sonder Vulkangestein vo oeber 100km ewaeg. Entspraechend het au mol weder niemert en Ahnig, wie sie die Denger oeber die Distanz dor de Urwald brocht haend. Leiider weiss mer  generell ned sehr viel oeber d'Olmeke, woell si kei Schrift gha haend. Si haend aber ebefalls scho gschuettelet ond en Ahnig vo Astronomie gha.    Do ich jetzt met mirer ganze Chiapas-Tour zwe Tag ehner fertig gsi be als planet, hani mi entschiede nomol en chliine Abstaecher of Oaxaca z'mache zom erhole ond nomol eis go zieh met mine Kollege vo do. Do beni jetzt au grad ond has doch gschafft, die letschte 10 Taeg mol aendli in Blog ine z'hacke. Morn gohts de wiiters rechtig Puebla, Cuernavaca ond D.F.  bevors de leider scho viel z'bald weder zroegg i die chalt Schwiiz goht :-(